title: 2012/521/ES: 2012 m. rugsėjo 20 d. Valstybių narių vyriausybių atstovų sprendimas, kuriuo skiriamas Teisingumo Teismo teisėjas

text:
27.9.2012

               LT

               Europos Sąjungos oficialusis leidinys

               L 259/5

         VALSTYBIŲ NARIŲ VYRIAUSYBIŲ ATSTOVŲ SPRENDIMAS
   2012 m. rugsėjo 20 d.
   kuriuo skiriamas Teisingumo Teismo teisėjas
   (2012/521/ES)
   EUROPOS SĄJUNGOS VALSTYBIŲ NARIŲ VYRIAUSYBIŲ ATSTOVAI,
   atsižvelgdami į Europos Sąjungos sutartį, ypač į jos 19 straipsnį,
   atsižvelgdami į Sutartį dėl Europos Sąjungos veikimo, ypač į jos 253 ir 255 straipsnius,
   kadangi:

               (1)

               keturiolikos Teisingumo Teismo teisėjų ir keturių generalinių advokatų kadencija baigiasi 2012 m. spalio 6 d. Todėl laikotarpiui nuo 2012 m. spalio 7 d. iki 2018 m. spalio 6 d. turi būti paskirti keturiolika Teisingumo Teismo teisėjų ir keturi generaliniai advokatai;

               (2)

               2012 m. balandžio 25 d. valstybių narių Vyriausybių atstovai Sprendimu 2012/244/ES (1) laikotarpiui nuo 2012 m. spalio 7 d. iki 2018 m. spalio 6 d. į Teisingumo Teismą paskyrė vienuolika teisėjų ir tris generalinius advokatus. 2012 m. birželio 20 d. valstybių narių Vyriausybių atstovai Sprendimu 2012/345/ES (2) tam pačiam laikotarpiui į Teisingumo Teismą paskyrė du teisėjus ir vieną generalinį advokatą;

               (3)

               siekiant užbaigti Teisingumo Teismo teisėjų ir generalinių advokatų dalinį keitimą, valstybių narių Vyriausybių atstovai į likusią pareigybę dar turėtų paskirti vieną teisėją;

               (4)

               į laisvą Teisingumo Teismo teisėjo pareigybę pasiūlyta Anthony BORG BARTHET kandidatūra;

               (5)

               Sutarties dėl Europos Sąjungos veikimo 255 straipsniu įsteigtas komitetas pateikė nuomonę dėl Anthony BORG BARTHET tinkamumo eiti Teisingumo Teismo teisėjo pareigas,

         PRIĖMĖ ŠĮ SPRENDIMĄ:
   1 straipsnis
   Anthony BORG BARTHET skiriamas Teisingumo Teismo teisėju laikotarpiui nuo 2012 m. spalio 7 d. iki 2018 m. spalio 6 d.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2012 m. rugsėjo 20 d.

            Pirmininkas

         K. KORNELIOU

      (1)  OL L 121, 2012 5 8, p. 21.

      (2)  OL L 169, 2012 6 29, p. 60.


title: 2005/230/EB: 2005 m. kovo 4 d. Politinio ir saugumo komiteto sprendimas Proxima/3/2005, dėl prie Europos Sąjungos policijos misijos (EUPOL Proxima) Buvusioje Jugoslavijos Respublikoje Makedonijoje (FYROM) prisidedančių valstybių komiteto įsteigimo

text:
18.3.2005

               LT

               Europos Sąjungos oficialusis leidinys

               L 72/25

      POLITINIO IR SAUGUMO KOMITETO SPRENDIMAS PROXIMA/3/2005
   2005 m. kovo 4 d.
   dėl prie Europos Sąjungos policijos misijos (EUPOL Proxima) Buvusioje Jugoslavijos Respublikoje Makedonijoje (FYROM) prisidedančių valstybių komiteto įsteigimo
   (2005/230/EB)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 25 straipsnio 3 dalį,
   atsižvelgdamas į 2004 m. lapkričio 22 d. Tarybos bendruosius veiksmus 2004/789/BUSP su pakeitimais, padarytais Bendraisiais veiksmais 2005/142/BUSP dėl Europos Sąjungos policijos misijos (EUPOL Proxima) Buvusiojoje Jugoslavijos Respublikoje Makedonijoje (FYROM) (1), ypač į jų 9 straipsnio 7 dalį,
   kadangi:

               (1)

               Pagal Bendrųjų veiksmų 2004/789/BUSP 9 straipsnio 7 dalį Taryba įgaliojo Politinį ir saugumo komitetą (PSK) priimti atitinkamus sprendimus dėl prie Europos Sąjungos policijos misijos (EUPOL Proxima) Buvusiojoje Jugoslavijos Respublikoje Makedonijoje (FYROM) prisidedančių valstybių komiteto įsteigimo.

               (2)

               2001 m. birželio 15–16 d. Geteborgo Europos Vadovų Tarybos išvadose nustatytos trečiųjų valstybių indėlių į policijos misijas gairės ir sąlygos. 2002 m. gruodžio 10 d. Taryba pritarė dokumentui „Konsultacijos dėl valstybių, kurios nėra ES narės, indėlio į ES civilinių krizių valdymo operacijas ir jo sąlygos“ (2), kuris toliau plėtoja trečiųjų valstybių dalyvavimo krizių valdymo operacijose tvarką, įskaitant prisidedančių valstybių komiteto įsteigimą.

               (3)

               Prisidedančių valstybių komitetas vaidins pagrindinį vaidmenį kasdieniniame misijos valdyme; Komitetas bus pagrindinis forumas, skirtas aptarti visoms su kasdieniniu misijos valdymu susijusioms problemoms; Politinis ir saugumo komitetas, vykdantis misijos politinę priežiūrą ir jai strategiškai vadovaujantis, atsižvelgs į prisidedančių valstybių komiteto pareikštas nuomones,

         NUSPRENDĖ:
   1 straipsnis
   Įsteigimas
   Šiuo sprendimu įsteigiamas Valstybių, prisidedančių prie Europos Sąjungos policijos misijos (EUPOL Proxima) Buvusioje Jugoslavijos Respublikoje Makedonijoje, komitetas (toliau – Komitetas).
   2 straipsnis
   Funkcijos
   1.   Komitetas gali reikšti nuomones, į kurias atsižvelgs Politinio ir saugumo komitetas, vykdantis misijos politinę priežiūrą ir jai strategiškai vadovaujantis.
   2.   Komiteto įgaliojimai yra išdėstyti dokumente „Konsultacijos ir sąlygos dėl valstybių, kurios nėra ES narės, indėlio į ES civilinių krizių valdymo operacijas ir jo sąlygos“.
   3 straipsnis
   Sudėtis
   1.   ES valstybės narės turi teisę dalyvauti Komiteto diskusijose, bet tik prisidedančios valstybės dalyvaus kasdieniniame misijos valdyme. Misijoje dalyvaujančių trečiųjų valstybių atstovai gali dalyvauti Komiteto posėdžiuose. Europos Komisijos atstovas taip pat gali dalyvauti Komiteto posėdžiuose.
   2.   Komitetas reguliariai gaus informaciją iš policijos misijos vadovo.
   4 straipsnis
   Pirmininkavimas
   Pagal pirmiau minėtą dokumentą dėl konsultacijų ir sąlygų šiai misijai įsteigtam Komitetui pirmininkaus Generalinio sekretoriaus-Vyriausiojo įgaliotinio atstovas, glaudžiai konsultuodamasis su pirmininkaujančia valstybe nare.
   5 straipsnis
   Posėdžiai
   1.   Pirmininkas reguliariai šaukia Komiteto posėdžius. Neeiliniai posėdžiai, susiklosčius tam tikroms aplinkybėms, gali būti šaukiami pirmininko iniciatyva arba dalyvaujančios valstybės atstovo prašymu.
   2.   Pirmininkas iš anksto išsiunčia preliminarią posėdžio darbotvarkę ir su posėdžiu susijusius dokumentus. Pirmininkas yra atsakingas už Komiteto diskusijų rezultatų perteikimą Politinio ir saugumo komitetui.
   6 straipsnis
   Konfidencialumas
   1.   Komiteto posėdžiams ir protokolams taikomi Tarybos saugumo nuostatai. Visų pirma atitinkamai turi būti patikrintas Komiteto atstovų patikimumas.
   2.   Komiteto svarstymų dalyviai yra saistomi pareigos saugoti profesinę paslaptį.
   7 straipsnis
   Įsigaliojimas
   Šis sprendimas įsigalioja jo priėmimo dieną.

      Priimta Briuselyje, 2005 m. kovo 4 d.

            Politinio ir saugumo komiteto vardu

            Pirmininkas

         P. DUHR

      (1)  OL L 348, 2004 11 24, p. 40. Bendrieji veiksmai su pakeitimais, padarytais Bendaisiais veiksmais 2005/142/BUSP (OL L 48, 2005 2 19, p. 45).

      (2)  2002 m. gruodžio 13 d. dokumentas 15203/1/02 REV 1.


title: 2011/475/ES: 2011 m. liepos 22 d. Tarybos sprendimas dėl Europos Sąjungos ir Liberijos Respublikos savanoriškos partnerystės susitarimo dėl miškų teisės aktų vykdymo, miškų valdymo ir prekybos į Europos Sąjungą importuojamais medienos produktais pasirašymo Sąjungos vardu

text:
28.7.2011

               LT

               Europos Sąjungos oficialusis leidinys

               L 196/2

         TARYBOS SPRENDIMAS
   2011 m. liepos 22 d.
   dėl Europos Sąjungos ir Liberijos Respublikos savanoriškos partnerystės susitarimo dėl miškų teisės aktų vykdymo, miškų valdymo ir prekybos į Europos Sąjungą importuojamais medienos produktais pasirašymo Sąjungos vardu
   (2011/475/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnio 3 dalies pirmą pastraipą kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:

               (1)

               2003 m. gegužės mėn. Komisija priėmė komunikatą Tarybai ir Europos Parlamentui „Miškų teisės aktų vykdymas, miškų valdymas ir prekyba mediena (FLEGT). Europos Sąjungos veiksmų plano pasiūlymas“, kuriame ragino imtis priemonių kovoti su neteisėtu miškų kirtimu sudarant savanoriškos partnerystės susitarimus su medieną gaminančiomis šalimis. 2003 m. spalio mėn. Taryba priėmė išvadas (1) dėl veiksmų plano, o 2005 m. liepos 11 d. Europos Parlamentas priėmė šiuo klausimu rezoliuciją (2);

               (2)

               2005 m. gruodžio 5 d. Taryba įgaliojo Komisiją pradėti derybas dėl partnerystės susitarimų siekiant įgyvendinti ES miškų teisės aktų vykdymo, miškų valdymo ir prekybos mediena veiksmų planą;

               (3)

               2005 m. gruodžio 20 d. Taryba priėmė Reglamentą (EB) Nr. 2173/2005 (3) dėl FLEGT licencijavimo schemos medienos importui į Sąjungą iš šalių, su kuriomis Sąjunga sudarė savanoriškos partnerystės susitarimus, sukūrimo;

               (4)

               derybos su Liberijos Respublika baigtos, ir 2011 m. gegužės 9 d. parafuotas Europos Sąjungos ir Liberijos Respublikos savanoriškos partnerystės susitarimas dėl miškų teisės aktų vykdymo, miškų valdymo ir prekybos į Europos Sąjungą importuojamais medienos produktais (toliau – Susitarimas);

               (5)

               Susitarimas turėtų būti pasirašytas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu įgaliojama pasirašyti Europos Sąjungos ir Liberijos Respublikos savanoriškos partnerystės susitarimą dėl miškų teisės aktų vykdymo, miškų valdymo ir prekybos į Europos Sąjungą importuojamais medienos produktais (toliau – Susitarimas) su sąlyga, kad minėtas Susitarimas bus sudarytas (4).
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. liepos 22 d.

            Tarybos vardu

            Pirmininkas

         M. DOWGIELEWICZ

      (1)  OL C 268, 2003 11 7, p. 1.

      (2)  OL C 157 E, 2006 7 6, p. 482.

      (3)  OL L 347, 2005 12 30, p. 1.

      (4)  Susitarimo tekstas bus paskelbtas kartu su sprendimu dėl jo sudarymo.